Document ID: 31994R0233

ΚΑΝΟΝΙΣΜΟΣ (ΕΚ) αριθ. 233/94 ΤΟΥ ΣΥΜΒΟΥΛΙΟΥ της 24ης Ιανουαρίου 1994 για την τροποποίηση του κανονισμού (ΕΟΚ) αριθ. 3013/89 περί κοινής οργανώσεως αγοράς στον τομέα του προβείου και αιγείου κρέατος και του κανονισμού (ΕΟΚ) αριθ. 3493/90 με τον οποίο θεσπίζονται οι γενικοί κανόνες για τη χορήγηση πριμοδότησης στους παραγωγούς προβείου και αιγείου κρέατος
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
τη γνώμη της Οικονομικής και Κοινωνικής Επιτροπής (2),
Εκτιμώντας:
ότι η εμπειρία καταδεικνύει ότι ο κανονισμός (ΕΟΚ) αριθ. 3013/89 του Συμβουλίου της 25ης Σεπτεμβρίου 1989 περί κοινής οργανώσεως αγοράς στον τομέα του προβείου και αιγείου κρέατος (3) πρέπει να απλοποιηθεί και τροποποιηθεί σε ορισμένα σημεία-
ότι η εισαγωγή ατομικού ορίου πριμοδότησης μείωσε τον αριθμό επιλεξίμων αιγών και προβατίνων-
ότι το μέτρο αυτό καθιστά τα κατά κεφαλήν όρια άχρηστα για τον υπολογισμό του καταβλητέου στον τομέα αυτό ποσού πριμοδότησης χωρίς και να θίγει το δικαίωμα πριμοδότησης που διέθεταν ήδη οι παραγωγοί- ότι πρέπει έτσι να προβλεφθεί δυνατότητα διόρθωσης των ατομικών ορίων-
ότι, στα πλαίσια της παραγωγής αιγείου και προβείου κρέατος, η προστασία του περιβάλλοντος αποτελεί σημαντικό παράγοντα που πρέπει να λαμβάνεται υπόψη- ότι, επομένως, τα κράτη μέλη πρέπει να έχουν τη δυνατότητα να μειώνουν ή να καταργούν τις πληρωμές, στα πλαίσια του καθεστώτος της πριμοδότησης της παραγωγής προβείου και αιγείου κρέατος, εάν ο συγκεκριμένος παραγωγός δεν έχει πλήρως συμμορφωθεί με τους κανόνες που θεσπίζουν τα κράτη μέλη στον τομέα του περιβάλλοντος, τηρουμένης της αρχής της αναλογικότητας-
ότι οι τροποποιήσεις αυτές απαιτούν προσαρμογή του κανονισμού (ΕΟΚ) αριθ. 3493/90 του Συμβουλίου της 27ης Νοεμβρίου 1990 με τον οποίο θεσπίζονται οι γενικοί κανόνες για τη χορήγηση πριμοδότησης στους παραγωγούς προβείου και αιγείου κρέατος (4),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3013/89 τροποποιείται ως εξής:
1. Στο άρθρο 5 παράγραφος 7, το πρώτο εδάφιο αντικαθίσταται από το ακόλουθο κείμενο:
"7. Μέχρι το τέλος της περιόδου εμπορίας 1994, η πριμοδότηση προς όφελος των παραγωγών προβείου και αιγείου κρέατος που προβλέπεται στον παρόντα κανονισμό καταβάλλεται με πλήρη συντελεστή μέχρις ανωτάτου ορίου 1 000 ζώων ανά παραγωγό στις μειονεκτικές περιοχές κατά την έννοια του άρθρου 3 παράγραφοι 3, 4 και 5 της οδηγίας 75/268/ΕΟΚ και μέχρις ανωτάτου ορίου 500 ζώων ανά παραγωγό στις λοιπές περιοχές.
Πέραν των ορίων του πρώτου εδαφίου, η πληρωτέα πριμοδότηση ορίζεται, μέχρι το τέλος της περιόδου εμπορίας 1994, στο 50 % του υπολογιζόμενου ποσού.
Για τις κάθε είδους ενώσεις ή άλλες μορφές συνεργασίας μεταξύ παραγωγών, τα όρια του πρώτου εδαφίου εφαρμόζονται ατομικώς σε καθένα των συμμετεχόντων παραγωγών."
2. Στο άρθρο 5α προστίθεται η ακόλουθη παράγραφος:
"6. Τα κράτη μέλη υπολογίζουν εκ νέου τα ατομικά όρια έτσι ώστε οι ποσότητες που υπερβαίνουν τα όρια των 1 000/500 που προβλέπονται στο άρθρο 5 παράγραφος 7 να μειωθούν κατά 50 %. Τα επανυπολογισμένα όρια εφαρμόζονται από την περίοδο εμπορίας 1995."
3. Παρεμβάλλεται το ακόλουθο άρθρο:
"Άρθρο 5δ
Τα κράτη μέλη δύνανται να εφαρμόσουν τα κατάλληλα μέτρα προστασίας του περιβάλλοντος εν συναρτήσει προς την κατάσταση των εκτάσεων που χρησιμοποιούνται προς εκτροφή ζώων του προβείου και αιγείου είδους, επιλέξιμων προς πριμοδότηση.
Τα κράτη μέλη που κάνουν χρήση της δυνατότητας αυτής ορίζουν τις κατάλληλες ποινές, αναλόγως της σοβαρότητας των οικολογικών συνεπειών από τη μη τήρηση των μέτρων αυτών. Οι ποινές αυτές δύναται να περιλαμβάνουν τη μείωση ή ενδεχομένως την αφαίρεση των ευεργετημάτων που παρέχει το οικείο καθεστώς πριμοδότησης. Τα κράτη μέλη ενημερώνουν την Επιτροπή περί των μέτρων που λαμβάνουν κατ' εφαρμογή του παρόντος άρθρου."
Άρθρο 2
Στο άρθρο 2 του κανονισμού (ΕΟΚ) αριθ. 3493/90, η παράγραφος 1 καταργείται.
Άρθρο 3
Ο παρών κανονισμός αρχίζει να ισχύει την επόμενη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την περίοδο εμπορίας 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Ιανουαρίου 1994.

Labels: 17
19
20